দুই. এটেনডিয়ার এলিয়ন হাঁপাতে হাঁপাতেই মেমোন্টিয়ার এলিয়নের টিউবচেম্বারে ঢুকে পড়েন। কিন্তু মেমোন্টিয়ারের রুক্ষ কঠিন চেহারা আর দপ দপ করে জ্বলতে-নিভতে থাকা লাল টকটকে চোখের দিকে তাকিয়ে থ হয়ে যান। মেমোন্টিয়ারের রুক্ষ কঠিন চেহারা দেখে এটেনডিয়ার এলিয়নের মুখ থেকে টুঁ শব্দটিও বেরোয় না। পরিস্থিতির কারণে তার মাথার পেছন থেকে সেভেন্থ জেনারেশনের সুপার সেনসেটিভ অ্যান্টেনার ইঞ্চি তিনেক বেরিয়ে আসে। অ্যান্টেনা তার ব্রেনের সেন্সর ডিভাইসে একটা জটিল সঙ্কেত পাঠাতে থাকে। সঙ্কেতটা এলিয়ন ঠিক বুঝে উঠতে পারেন না। তার মনে হয়, একটা চুম্বকীয় শক্তি তার পা দুটোকে টিউবচেম্বারের ফ্লোরের সাথে আটকে দিয়েছে। এখন পেছনে হটে চেম্বার থেকে যে বেরিয়ে যাবেন সে শক্তিটুকুও পাচ্ছেন না।